SKRIFTLIG FORESPØRGSEL E-0237/01

af Erik Meijer (GUE/NGL) til Kommissionen

(7. februar 2001)

Om: Opsving i priserne på ejerboliger i Belgien som følge af muligheden for skattefradrag for renteindtægter i Nederlandene

1. Er Kommissionen bekendt med, at en af følgerne af de gennemgribende ændringer i det nederlandske skattesystem, der trådte i kraft den 1. januar 2001, er, at den mulighed, der i længere tid har eksisteret i Nederlandene, for i den skattepligtige indkomst at fratrække betalte renter på et realkreditlån med en løbetid på indtil 30 år i den første bolig, er blevet udvidet til også at gælde boliger i andre stater, når ejeren og beboeren er en person, der har beskæftigelse i Nederlandene og dér betaler skat?

2. Er Kommissionen endvidere bekendt med, at den i spørgsmål 1 nævnte skatteregel har bidraget til et stærkt opsving i priserne på ejerboliger i Belgiens nordlige grænseregion, navnlig i de dele af de flamske provinser Antwerpen og Limburg, der ligger i de nederlandske byer Tilburgs, Eindhovens og Maastrichts influensområde, idet nederlændinge dér kan købe en bolig med væsentlig lavere omkostninger end belgiere, således at belgiske boligsøgende må finde boliger, som de kan betale, i byer, der ligger længere væk fra grænsen?

3. Hvorledes vurderer Kommissionen en skatteregel, som angiveligt er en fordel for købere af boliger til eget brug, men som i praksis fører til et prisopsving til gavn for sælgerne, idet de ved, at køberne på grund af skattefradraget kan betale væsentlig mere, end tilfældet ellers ville have været?

4. Hvad agter Kommissionen at gøre for at bidrage til at løse det grænseoverskridende problem, som er beskrevet i spørgsmålene, således at man kan beskytte indbyggerne i Belgiens nordlige grænseområde mod prisstigninger og mod at blive drevet væk fra deres område på grund af udenlandske skatteregler?

Svar afgivet på Kommissionens vegne af Frederik Bolkestein

(21. marts 2001)

1. Kommissionen har kendskab til den ændring af den nederlandske skattelovgivning, hvorved den skattemæssige fordel ved fradrag af renter på realkreditlån, som indtil 1. januar 2001 kun gjaldt for ejerboliger i Nederlandene, er blevet udvidet til at omfatte ejerboliger i andre lande, såfremt ejeren og beboeren arbejder i Nederlandene og betaler skat der.

2. Kommissionen har forstået, at anvendelsen af denne nye skattemæssige bestemmelse udnyttes af nederlandske statsborgere, såfremt de beslutter sig for at købe en bolig i Belgien. Kommissionen har også forstået, at den øgede efterspørgsel efter ejerboliger i Belgiens nordlige grænseområde, som er en følge af denne forøgede interesse fra nederlandske boligkøberes side, virker fremmende for et opsving i boligpriserne i denne region. Det er en udvikling, som ganske rigtigt er til fordel for sælgerne.

3. Kommissionen skønner, at den nye skattebestemmelse, som Nederlandene har vedtaget, er i overensstemmelse med fællesskabsretten, som netop forbyder medlemsstaterne at indføre begrænsninger (af beskatningsmæssig eller anden art) af den frie bevægelighed og etableringsret for borgerne i medlemsstaterne uden for de nationale grænser.

4. Derfor er Kommissionen af den opfattelse, at det ikke bør træffes nogen særlig foranstaltning på fællesskabsplan med henblik på at gribe ind i den situation, som er beskrevet i forespørgslen.